Dan il-proġett għandu l-għan li jidentifika taħlita ottimali ta’ miżuri ta’ politika industrijali (negozju, finanzjarju, investiment, eċċ.) biex jippermetti l-iżvilupp u l-użu – u fl-aħħar mill-aħħar il-benefiċċji finanzjarji mill-SMEs Ewropej, ta’ applikazzjonijiet tal-IA. Dan laħaq aktar partijiet ikkonċernati rilevanti milli kien mistenni, pereżempju billi żied l-għadd ta’ parteċipanti fil-konferenza finali (li saret fi Brussell fit-18-19 ta’ Frar 2020) minn 100 għal 190 (b’aktar minn 300 reġistrazzjoni) mingħajr ebda impatt fuq il-baġit. Tliet rapporti tal-proġetti huma disponibbli hawnhekk:

→ L-analiżi tas-suq, l-applikazzjonijiet kritiċi tal-IA u t-tnedija

→ Xenarji ta’ previżjoni

→ Miżuri u rakkomandazzjonijiet ta’ politika

Turiżmu

Is-sejħa għal proposti biex jiġi appoġġat it-turiżmu tematiku u jiġu sfruttati r-rabtiet bejn it-turiżmu u l-industriji kulturali u kreattivi rriżultat f’seba’ proġetti kofinanzjati. Dawn il-proġetti ffaċċjaw sfidi relatati mal-kriżi tal-COVID-19, li wasslet b’mod invarjabbli għal bidliet u devjazzjonijiet. L-aġenzija eżekuttiva hija f’kuntatt kostanti mas-sħab tal-proġett u ffaċilitat l-aġġustamenti (fejn realistiċi u vijabbli). Il-koordinaturi se jissottomettu r-rapporti finali fi tmiem il-perjodu ta’ kofinanzjament.

L-SMEs parteċipanti espandew l-attivitajiet tan-negozju tagħhom u xi wħud użaw il-ħiliet diġitali tagħhom biex jipproduċu prodotti marbuta mal-objettivi ta’ proġetti partikolari (bħal-ludifikazzjoni fi TRAMES u MEDRYDIVE u t-teknoloġija tattili fl-EU UNESCO4ALL TOUR); - Il-proġett TRACES attira interess minn ditti fi bliet kandidati oħrajn (eż. Oulo, il-Finlandja); - Il-proġett Fishfest ħoloq prodotti speċifiċi tat-turiżmu f’żoni niċċa; – Il-proġett MAPPAE ħoloq mogħdijiet multisensorjali relatati ma’ pjanti mediċinali u aromatiċi, irwejjaħ u fwejjaħ; - Il-proġett CHARM ġabar ktieb ta’ gwida dwar l-irħula l-inqas magħrufa iżda pittoreski u attraenti wkoll tal-Ewropa biex jiġi żgurat turiżmu sostenibbli.

2.4Objettiv D: Promozzjoni tal-intraprenditorija u tal-kultura intraprenditorjali

Ir-Regolament COSME jispeċifika li 2,5 % tal-baġit totali jenħtieġ li jiġi ddedikat għall-promozzjoni tal-intraprenditorija u tal-kultura intraprenditorjali.

Fl-2018, ġew allokati EUR 12-il miljun għal dan l-objettiv.

Networks ta’ innovazzjoni soċjali għall-intraprenditorija soċjali

Dan il-proġett ħares lejn ir-rwol tan-networks soċjali fil-promozzjoni tal-intraprenditorija soċjali u għen lill-intraprendituri soċjali jaċċessaw il-finanzjament. Dan ġie kemxejn immodifikat f’konformità mal-prijoritajiet tal-Kummissjoni l-ġdida u minħabba l-kriżi tal-COVID-19, biex jiġu indirizzati aħjar l-aspetti tal-ekonomija soċjali tal-irkupru. Il-proġett irriżulta fi: 12-il abbozz ta’ dokument minn akkademiċi rikonoxxuti tal-ekonomija soċjali internazzjonali; input fil-pjan ta’ azzjoni tal-ekonomija soċjali li għandu jiġi adottat mill-Kummissjoni fit-tieni nofs tal-2021; network virtwali kbir ta’ akkademiċi, intraprendituri soċjali, investituri ta’ kapital ta’ riskju, dawk li jfasslu l-politika, u prattikanti minn madwar l-Ewropa kollha; u l-konferenza xjentifika dwar l-ekonomija soċjali (24-25 ta’ Novembru 2020) marbuta mas-Summit Ewropew dwar l-Ekonomija Soċjali.

Il-Kummissjoni tappoġġa wkoll kunsiderazzjonijiet soċjali fl-akkwist pubbliku permezz tal-azzjoni dwar Il-Ġbir ta’ Prattiki Tajbin u s-Sensibilizzazzjoni dwar l-Akkwist Pubbliku Soċjalment Responsabbli u l-proġett dwar Il-Promozzjoni ta’ Kunsiderazzjonijiet Soċjali fil-Proċeduri tal-Akkwist Pubbliku għall-Intrapriżi tal-Ekonomija Soċjali. Il-pdf bi 22 eżempju ta’ prattika tajba minn 12-il pajjiż tal-UE jista’ jitniżżel minn hawn: Buying for social impact - Good practice from around the EU .

Erasmus għal intraprendituri żgħażagħ

Din l-iskema tippermetti lil intraprenditur potenzjali jew li għadu kemm stabbilixxa ruħu biex jikkollabora ma’ intraprenditur esperjenzat f’pajjiż parteċipanti ieħor tal-COSME. Fl-2017-2018, saru 32 proġett (permezz ta’ 10 ftehimiet ta’ għotja speċifiċi u żewġ sejħiet għal proposti), li permezz tagħhom bejn 1 000 u 1 500 intraprenditur novizz ġew imqabbla ma’ oħrajn b’aktar esperjenza. L-iskambji tqiesu bħala suċċess minn aktar minn 90 % tal-parteċipanti. Ara stejjer ta’ suċċess u testimonjanzi fuq www.erasmus-entrepreneurs.eu .

3.Miżuri ta’ appoġġ u nefqa amministrattiva